钦定古今图书集成/历象汇编/岁功典/第089卷 > 至日早朝赋 明刘球
## 钦定古今图书集成/历象汇编/岁功典/第089卷 > 至日早朝赋 明刘球

“维宣德纪元之五载，逮元冥司令之中旬，羲和回驭
于北陆，《招摇》指子于初昏。玉琯之灰乃动，黄锺之候
维新。开万物之太始，转一气于鸿钧。幸遇昇平之会
于今日，宜致履长之庆于紫宸焉。”故时则灵台是定，
礼则鸿胪是宰，仪物则内外毕备，执事则大小恪戒，
莫不斋沐宵兴，敬恭以待。是日也。及东方之未曙，仰
“明星之犹光。车尘纷纭以起途，烛影灿烂以交张。听
玉漏之滴沥，望庭燎之辉煌。九门辟兮既廓，三鼓发
而有镗。填两掖以竞进，鸣双珮兮铿锵。陛卫罗以万
队，卤簿设其两傍。合之则为耦，离之则成行。”牙旗羽
盖，龙文凤章；玉节金鍪，殳矛戈扬。众不能名，美不能
方。少焉，日曈昽兮东跻，云缥缈兮下“幕。浮佳气于帘
栊，灿祥光于碧落。”飞鸟隼兮垂翔，凝冰霜兮融液。炉烟起而香风飘，廷鞭响而群嚣寂。阍象端厥容止，仗
马不敢喘息。然后启瑶扃来，警跸鸿钟鍧，銮舆出。高
明衮衣之日月，远睹天位之飞龙。黼扆后设，而断必
自乎睿思；冕旒前随，而明不掩于重瞳；无动声色，笃
恭其容，俨然帝舜之正位于南面，何异周武之垂拱
乎九重。其臣则王公侯伯，貂蝉炫帻，玉带悬牙，朱衣
袭裼。卿大夫士，降至百职，济济蹡蹡，莫不盛饰。冠以
品分，班以次设，东文西武，鸳排鹄植。旁及服左衽之
远夷，言侏𠌯之群貊，《诗》《书》所未道其名，唐虞所不宾
之国。皆奉玉帛而远来，亦幸观光乎其侧。于是绛帻
鸡人，长鸣东庑。伶官发音，金石柷敔，琴瑟箫管，交宣
迭鼓。声洋洋乎盈耳，节铿铿乎有序。礼官唱赞，登降
拜俯，进退起跪，或跃或舞，咸中乎仪，罔愆于素。诸方
匦进之辞既退，万口嵩呼之声齐举。喜动乎天颜，声
振乎寰宇。迨乎大礼既成，祥庆荐臻。荷天子之有命，
赐众臣休暇于浃辰。宴币既颁，恩礼复勤。凡有生之
众庶，莫不愿戴于一人。且夫冬之为节，自古所尚，岂
但《鲁史》备云物之书，《周官》重圜丘之享。盖其在《易》卦
则为复，而复之为义，取乎阴消而阳长，阳长则君子
道泰之渐，阴消则小人道否之象。上必体此而思，君
子之道当崇；下必体此而思，小人之道不足仗。上下
同情，是则是惩，务使邪枉不得胜乎正直，谗慝不得
妨乎贤能，则天下可纳之仁义之域，功德可齐乎唐
虞之称。皇图于焉而巩固，福物自是而骈增。

《冬至初岁小会乐歌　　　　　》晋张华

日月不留，四气回周。节庆代序，万国同休。庶尹群后，
奉寿升朝。我有嘉礼，式宴百僚。繁肴绮错，旨酒泉渟。
笙镛和奏，磬管流声。上隆其爱，下尽其心。宣其壅滞，
训之德音。乃宣乃训，配享交泰。永载仁风，长抚无外。